‘মিলনতিথি’-র ‘আদিত্য’-কে এখনও কিন্তু বাংলা টেলিভিশনের বহু দর্শক ‘নিখিল’ বলেই ডাকতে পছন্দ করেন। ঠিক যেমন মানালি দে চিরকাল ‘মৌরি’ হয়ে থেকে যাবেন দর্শকের মনে। একদিন দূরভাষে অকপট আড্ডা দিলেন ঋজু বিশ্বাস। জানালেন, কেন একদিন হঠাৎই চাকরি ছেড়ে চলে এসেছিলেন কলকাতাতে অথবা কেন বেশ কয়েক মাস টেলিপর্দা থেকে বিদায় নিতে হয়েছিল তাঁকে—
বাংলা টেলিভিশনে তোমাকে তো এখন সিনিয়র বলা যায়...
ঋজু: হ্যাঁ, কিছু জনের থেকে তো সিনিয়রই। প্রায় আট-সাড়ে আট বছর হয়ে গেল। 

 
এই সাড়ে আট বছরে বাংলা টেলিভিশন কতটা পাল্টেছে? 
ঋজু: ভীষণভাবে পাল্টেছে। আমার হাতেখড়ি রবিস্যারের কাছে। রবিস্যারের ওখানে যেভাবে কাজ হতো, এখন ঠিক সেভাবে হয় না। তখন অনেকটা ধরে ধরে মনিটর নিয়ে কাজ হতো। এখন বোধ হয় কারও কাছেই সেই সময়টা নেই। এই একটা চেঞ্জটা নোটিস করছি। আই থিঙ্ক দিস ইজ ট্রেন্ড। এমন নয়, কোনও বিশেষ প্রোডাকশনে হচ্ছে। ইটস অল অ্যাক্রস। কিন্তু অন্যদিকে আরও একটা চেঞ্জ এসেছে। বাংলা টেলিভিশন এখন হিন্দি টেলিভিশনের সঙ্গে অ্যাট পার। সেট থেকে শুরু করে সব কিছুতে একটা ঝকঝকে চকচকে ব্যাপার এসেছে। আগে যেমন বলা হতো যে বাংলা টেলিভিশনে ওই গ্লসটা নেই, সেটা কিন্তু এখন আর বলা যাবে না। আরও একটা বড় চেঞ্জ যেটা আমি এখন বাইরে শো করতে গেলে বুঝতে পারি, সেটা হল ইয়ং জেনারেশন কিন্তু অনেক বেশি সংখ্যায় এখন টেলিভিশন দেখে। এমনকী ছেলেরাও দেখে। আই হ্যাভ বিন ব্লেসড আই শ্যুড সে, ‘বউ কথা কও’ করার সময়েও কিন্তু অনেক অল্পবয়সি ছেলেরা দেখত। সেটা কিন্তু কন্টিনিউড হয়েছে এবং শুধু আমাদের সিরিয়াল বলে নয়, সব সিরিয়ালই দেখছে সবাই, বিশেষ করে কলেজ-গোয়ারস যারা। এই চেঞ্জটা আমি কিন্তু ‘তোমায় আমায় মিলে’ থেকে দেখেছি। 

প্রায় সব সিরিয়ালেই এখন প্রোটাগনিস্ট একজন সুন্দরী, যার বয়স ১৮ থেকে ২৫-এর মধ্যে। এই যে নতুন প্রজন্ম এত বেশি করে সিরিয়াল দেখছে, সেটা কি এই কারণে বলে মনে হয়? 
ঋজু: না, আমার তা মনে হয় না। আমি যখন ‘তোমায় আমায় মিলে’ করেছি, সেই চরিত্রের বয়স ছিল তিরিশের বেশি। আবার দেখো, ‘রাখিবন্ধন’-এর অডিয়েন্সের কিন্তু একটা বড় অংশ স্কুলপড়ুয়ারা। যদি ‘খোকাবাবু’-র কথা ধরা যায়, সেও কিন্তু ২৪-২৫ বছরের ছেলে নয়। তাই তুমি যেটা বলছ, সেটা কোনও কারণ নয় বলেই আমার মনে হয়। আর একটা উদাহরণ দিচ্ছি, ‘বধূবরণ’-এ কিন্তু অঞ্জনাদিকে সবাই ভীষণ পছন্দ করত। আমি এখনও বিলিভ করি, গল্পটাই কিন্তু আসল। স্টোরিলাইনটা ইন্টারেস্টিং হতে হবে। তার পরে, কীভাবে চরিত্রটা বিল্ড আপ করা হচ্ছে সেটা খুব গুরুত্বপূর্ণ। 
মাঝখানে একটা বড় সময় তুমি ব্রেকে ছিলে...
ঋজু: ৬ মাস। আমি স্টারের সঙ্গে কাজ করিনি হয়তো দেড় বছর কিন্তু মোট ৬ মাস আমি ব্রেকে ছিলাম। 

সেটাও কিন্তু খুব কম নয়! 
ঋজু: আসলে আমার মায়ের ক্যানসার অ্যান্ড আই ডোন্ট হ্যাভ মাই ড্যাড। আমার মনে হয়েছিল যে ওই সময়টা আমার মায়ের কাছে থাকাটা জরুরি। চ্যানেলের সঙ্গে বসে উই ট্রায়েড টু ওয়র্ক আউট বাট সেটা সম্ভব হয়নি। আসলে প্রত্যেক মাসেই রে বা কেমোথেরাপি নিতে হয়। এটা এমন নয় যে ১৫ মিনিটের একটা অপারেশন, তার পরে বাড়ি চলে এলাম। মাকে আটটা থেকে ন’টা কেমো নিতে হয়েছে, তার পরে রেজ। ওই সময়ে আমার মনে হল যে মায়ের পাশে আমার থাকাটা দরকার। আমি কাজে মনও দিতে পারছিলাম না। আমার মা দিল্লিতে থাকে। আমাদের বাড়ি দিল্লিতে। আমি দেখতে পাচ্ছিলাম না মানুষটাকে সামনে। তবে শুধু এই ব্রেকটা কেন বলছ, ‘বউ কথা কও’-এর পরেও আমি ৬-৭ সাত মাসের ব্রেক নিয়েছিলাম। তার মধ্যে আমি মুভি করলাম দুটো। আমার মনে হয়, সব অভিনেতারই একটা প্রজেক্ট শেষ হওয়ার পরে অন্যটা করার আগে দু’তিন মাসের ব্রেক নেওয়াটা খুব জরুরি। 

তোমার বড় হওয়া পুরোটাই দিল্লিতে? 
ঋজু: আমার জন্ম এখানে, তার পরে দিল্লি চলে যাই। সিমলাতে আমার স্কুলিং। সেখান থেকে এসে দিল্লিতে কলেজ, দেন আই ডিড মাই এমবিএ। তার পর অনেকদিন অস্ট্রেলিয়াতে চাকরি করছিলাম। তার পরে দিল্লি ফিরলাম আবার, কিছুদিন চাকরি করলাম এবং তার পরে কলকাতা। 
তোমার অভিনয়ে আসার গল্পটা আর একবার শুনতে চাই।
ঋজু: আমি আসলে বাবার সঙ্গে থিয়েটার করতাম দিল্লিতে বেঙ্গলি অ্যাসোসিয়েশনে। আমার বাবাও অভিনেতা ছিলেন— পিনাক বিশ্বাস। হি ওয়াজ ভেরি ট্যালেন্টেড, আমি হয়তো তার ১০ শতাংশও পাইনি। হয়তো বাবাকে দেখেই আগ্রহটা তৈরি হয়েছিল। স্কুলিং শেষ করে দিল্লিতে ফিরে রোশন আব্বাসের সঙ্গে পরিচয় হয়। তখন একটা নাটকের অডিশন চলছিল। সেখান থেকেই আমি মোটামুটি কলেজে ফাইনাল ইয়ার পর্যন্ত প্রফেশনাল থিয়েটার করি— হিন্দি এবং ইংলিশ দুটোই। আমাদের সঙ্গে সবাই ছিল তখন— নেহা ধুপিয়া, গৌরব কপূর, সাইরাস, প্রিয়ঙ্কা বোস। ফাইনাল ইয়ারে উঠে আমার বাবা মারা যাওয়ার পরে আমি বেশ অনেকদিন শুধুই কাজের মধ্যে ছিলাম, থিয়েটার থেকে দূরে সরে গিয়েছিলাম। ততদিনে রোশন মুম্বই চলে গিয়েছে, বাকি সবাই চলে গিয়েছে। আমি দেখতাম যে আমার বন্ধুরা সবাই কাজ করছে... কেউ ছবি করছে, কেউ থিয়েটার করছে। আমার মনে হল হঠাৎ যে এইভাবেই কি আমার বছরগুলো কেটে যাবে? তখন আমি সিদ্ধান্ত নিলাম যে অভিনয়ে ফিরব। ২০০৮-এ মুম্বইতে একটু সমস্যা চলছিল ইন্ডাস্ট্রিতে, তাই আমি কলকাতায় চলে আসি। এখানে এসে বিভিন্ন জায়গায় ছবি দিয়ে দিয়ে, অডিশন দিয়ে দিয়ে প্রথমে ‘অসম্ভব’ শুরু হয়, তার কিছুদিন পরে ‘বউ কথা কও’ শুরু হয়। 

তার পরে তো বাকিটা আমরা জানি। 
ঋজু: হ্যাঁ, আসলে আমি ডেস্টিনি এবং কানেকশনে বিশ্বাস করি এখন যেটা আগে করতাম না। ছোটবেলা থেকে মায়েদের কাছে শুনতাম যেটা হওয়ার সেটা হবে আর যেটা হওয়ার নয়, সেটা হবে না। তাই যখন কোনও কিছু হয় না অনেক চেষ্টা করেও, তখন এটাই বুঝতে হবে যে হয়তো সামথিং বেটার ইজ ওয়েটিং ফর ইউ, দ্যাটস হোয়াই এটা হল না। আমি কনট্র্যাক্টে ছিলাম বলে বেশ কিছু ভাল ছবি করতে পারিনি। আমার মনে হয় যে হয়তো এখনও আমার সেই সময়টা আসেনি বা হয়তো আরও ভাল কিছু অপেক্ষা করে আছে।